Spyd

Et spyd er et avlangt våpen med et skaft og en spiss. Det er et kraftig våpen som kan kastes eller brukes til å stikke på nært hold. En har benyttet det i jakt på større dyr, og som våpen i krig. Bruken har blitt overført til idretten gjennom friidrettsøvelsen spydkast.
Spydet er et av de eldste våpnene menneskene har laget, og var trolig det mest vanlige fram til en tok i bruk kruttvåpen. Det finnes i mange ulike former verden over, og har gitt opphav til blant annet lanse, bajonett og harpun.
Spyd er ikke utelukkende laget av mennesker. De blir også laget av vestlige sjimpanser. Sjimpanser i nærheten av Kédougou i Senegal har blitt observert mens de har laget spyd gjennom å brekke rette grener eller kvister, rense dem for bark og sidegrener, og så spisse den ene enden med tennene sine. De har da brukt våpenet til å jakte på galagoer som sover i huler.
Arkeologiske funn i dagens Tyskland dokumenterer att trespyd har blitt brukt til jakt for minst 400,000 år siden. Andre studier fra 2012 i Kathu i Sør-Afrika antyder at Homo heidelbergensis, var de som utviklet teknologien med spyd med steinspisser i Afrika for ca. 500,000 år siden.


== Oppbygging ==

Et spyd kan ha en eller to deler. Den enkleste formen er en stav som er spisset i den i ene enden. Slike spyd er gjerne av tre eller metall. Trespyd av denne typen er enkle å lage av lett tilgjengelig materiale. Rene metallspyd krever mer ressurser, men er også sterkere.
Andre spyd har spiss i et annet materiale enn skaftet, f.eks. bein, flint eller metall som jern, bronse eller stål. Slike spyd har en mer effektiv materialbruk enn f.eks. et sverd. Spyd kan også være utstyrt med håndtak.


== Spyd i kulturen ==

Det mektige spydet er blitt brukt som symbol på makt, særlig krigsmakt, og manndom. Ord for spyd har blitt brukt som eller i navn, som Geir. Det finnes spyd i mange slekts- og riksvåpen, og pilen i symbolet for guden Mars, som i dag blir brukt til å symbolisere hankjønn, er et stilisert spyd.
Flere guder har spyd som sine våpen. I norrøn mytologi hadde herskerguden Odin et askespyd som het Gungne eller Gugnir. Det treffer alt han sikter på, og vender alltid tilbake til hånden hans. Spydet ble laget av sønnene til mestersmeden Ivalde. Jupiter hadde sine tordenspyd og både Mars og den greske krigsgudinnen Athene ble ofte fremstilt med et spyd i hånden.

Innen dyrkingen av den sørindiske guden Murugan står spydet sentralt. Utenfor mange murugantempel står ofte et spyd tilhengerne hilser. Under thaiposam, en hinduistisk feiring av at Murugan fikk spydet sitt i gave fra sin mor, er det mange som stikker små spyd gjennom deler av kroppen til ære for guden.


== Noen legendariske spyd ==
Amenonuhoko, spyd eid av Izanagi og broren Izanami, guder i Japansk mytologi.
Gáe Bulg, spydet til Cúchulainn, en helt i Irsk mytologi.
Gáe Buide og Gáe Derg, spydene til guden Diarmuid Ua Duibhne i Irsk mytologi, som lagde sår som ingen overlevde.
Green Dragon Crescent Blade, er et legendarisk brukt av den kinesiske generalen Guan Yu i det fjortende århundre, nevnt i romanen Romance of the Three Kingdoms.
Gungne er spydet til Odin i den norrøne mytologien. Det treffer alt han sikter på, og vender alltid tilbake til hånden hans.
Den hellige lanse er navnet som ble gitt spydet som ble stukket i Jesu side i Johannes' beretning om korsfestelsen.
Rhongomyniad kalt "Ron" i Geoffrey of Monmouths History of Britain, spydet til Kong Arthur.
Serpent Spear beskrevet av General Zhang Fei Fei in the Romance of the Three Kingdoms.
Spydet til Fuchai, spydet son ble brukt av Goujian's erkerival, Kong Fuchai fra Wu, i Kina.
Spydet til Lugh, navngitt etter Lugh, en gud i irsk mytologi.
Trident, et tretindet fiskespyd assosiert med Etruskiste Nethuns, greske Poseidon, og romerske Neptun.
Trishula,  et tretindet spyd, brukt av den hinduiske morgengudinnen Durga og Shiva, en av de høyeste guddommene i hinduismen.
Vel, et spydd med flat og bred spiss, brukt av Hinduguden Murugan, en krigsgud. Spydet ble høyt verdsatt av Tamiler.